RÅDETS AFGØRELSE af 22. september 1997 om godkendelse på Fællesskabets vegne af ændringen til konventionen om kontrol med grænseoverskridende overførsel af farligt affald og bortskaffelsen heraf (Basel-konventionen), som fastsat i partskonferencens beslutning III/1 (97/640/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 130 S, stk. 1, sammenholdt med artikel 228, stk. 2, første punktum, og stk. 3, første afsnit,

under henvisning til forslag fra Kommissionen (1),

under henvisning til udtalelse fra Europa-Parlamentet (2), og

ud fra følgende betragtninger:

Fællesskabet har ved afgørelse 93/98/EØF (3) godkendt konventionen om kontrol med grænseoverskridende overførsel af farligt affald og bortskaffelsen heraf, almindeligvis benævnt Basel-konventionen, og blev fuldgyldig part i konventionen den 7. maj 1994;

i medfør af Rådets afgørelse af 22. juni 1995 deltog Kommissionen, på Fællesskabets vegne og i samråd med medlemsstaternes repræsentanter, i forhandlingerne på det tredje møde for Basel-konventionens partskonference om ændring af konventionen i overensstemmelse med partskonferencens beslutning II/12; i medfør af denne beslutning skulle eksport fra OECD- til ikke-OECD-lande af farligt affald til endelig bortskaffelse forbydes øjeblikkeligt, mens eksport af farligt affald til genanvendelse skulle afvikles gradvis indtil den 31. december 1997 og forbydes fra denne dato;

som et resultat af disse forhandlinger vedtog partskonferencen den 22. september 1995 beslutning III/1, hvorved konventionen suppleres med et nyt afsnit 7a i præamblen, en ny artikel 4 A og et nyt bilag VII; beslutning III/1 tager sigte på øjeblikkeligt forbud mod eksport af farligt affald til endelig bortskaffelse fra de i bilag VII opførte parter til stater, der ikke er opført i dette bilag, og frem til den 31. december 1997 gradvis afvikling af og fra denne dato endeligt forbud mod eksport af farligt affald til genanvendelse fra de i bilag VII opførte parter til stater, der ikke er opført i dette bilag;

Fællesskabets lovgivning om overførsel af affald er blevet ændret i overensstemmelse hermed ved Rådets forordning (EF) nr. 120/97 af 20. januar 1997 om ændring af forordning (EØF) nr. 259/93 om overvågning af og kontrol med overførsel af affald i, til og fra Det Europæiske Fællesskab (4);

i medfør af konventionens artikel 17 er ændringen til Basel-konventionen åben for ratifikation, godkendelse, formel bekræftelse eller accept; ændringen vil træde i kraft mellem parter, der har accepteret den, på den 90. dag efter depositarens modtagelse af instrumenterne for ratifikation, godkendelse, formel bekræftelse eller accept fra mindst tre fjerdedele af de parter, der har accepteret ændringen -

TRUFFET FØLGENDE AFGØRELSE:

Artikel 1

Ændringen til konventionen om kontrol med grænseoverskridende overførsel af farligt affald og bortskaffelsen heraf, som fastlagt i beslutning III/1, der blev vedtaget af partskonferencen den 22. september 1995, godkendes herved på Fællesskabets vegne.

Teksten til ændringen er knyttet til denne afgørelse.

Artikel 2

Rådets formand bemyndiges herved til at udpege den eller de personer, der har fuldmagt til på Fællesskabets vegne at deponere godkendelsesinstrumentet hos De Forenede Nationers generalsekretær, som anført i konventionens artikel 17.

Artikel 3

Denne afgørelse offentliggøres i De Europæiske Fællesskabers Tidende.

Udfærdiget i Bruxelles, den 22. september 1997.

På Rådets vegne

F. BODEN

Formand

(1) EFT C 197 af 27. 6. 1997, s. 12.

(2) Udtalelse afgivet den 16. 9. 1997 (endnu ikke offentliggjort i Tidende).

(3) EFT L 39 af 16. 2. 1993, s. 1.

(4) EFT L 22 af 24. 1. 1997, s. 14.

BILAG

ÆNDRING TIL BASEL-KONVENTIONEN OM KONTROL MED GRÆNSEOVERSKRIDENDE OVERFØRSEL AF FARLIGT AFFALD OG BORTSKAFFELSEN HERAF

Nyt afsnit 7a i præamblen

som erkender, at der er stor fare for, at grænseoverskridende overførsel af farligt affald, navnlig til udviklingslande, ikke er miljøforsvarlig håndtering af farligt affald, som krævet i denne konvention.

Ny artikel 4A

1. Hver part, der er opført i bilag VII, forbyder al grænseoverskridende overførsel af farligt affald til de i bilag IV A anførte operationer til stater, der ikke er opført i bilag VII.

2. Hver part, der er opført i bilag VII, afvikler gradvis indtil den 31. december 1997 og forbyder fra denne dato al grænseoverskridende overførsel af farligt affald i henhold til konventionens artikel 1, stk. 1, litra a), til de i bilag IV B anførte operationer, til stater, der ikke er opført i bilag VII. Grænseoverskridende overførsel forbydes kun, hvis det pågældende affald er karakteriseret som farligt i henhold til konventionen.

Nyt bilag VII

Parter og andre stater, der er medlemmer af OECD, EF og Liechtenstein.